**Dohoda o poskytovaní zdravotnej starostlivosti**

**(ďalej len „Dohoda“)**

uzatvorená podľa § 12 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov (ďalej len „zákon č. 576/2004 Z. z.“)

medzi:

Obchodné meno:

Sídlo:

IČO:

DIČ:

IČ DPH:

Zastúpený:

Kontakt:

(ďalej len „Poskytovateľ“)

a

Meno a priezvisko:

Trvale bytom:

Rodné číslo:

Zdravotná poisťovňa:

Kontakt:

(ďalej len „Pacient“)

(Poskytovateľ a Pacient ďalej spoločne aj ako „Zmluvné strany“)

**Čl. I**

**Predmet Dohody**

* 1. Predmetom tejto Dohody je záväzok Poskytovateľa poskytovať zdravotnú starostlivosť a služby súvisiace s poskytovaním zdravotnej starostlivosti (ďalej len „služby“) za podmienok dohodnutých podľa tejto Dohody Pacientovi a záväzok Pacienta dodržiavať povinnosti podľa Čl. II bod 2.5 tejto Dohody.

**Čl. II**

**Práva a povinnosti Zmluvných strán**

2.1 Zmluvné strany sa zaväzujú poskytnúť si v priebehu platnosti a účinnosti tejto Dohody vzájomnú súčinnosť pri plnení jej predmetu.

2.2 Zmluvné strany pri plnení predmetu Dohody postupujú podľa zákona č. 576/2004 Z. z., všeobecne záväzných právnych predpisov a tejto Dohody.

2.3 **Poskytovateľ je oprávnený:**

- požadovať za poskytnutú zdravotnú starostlivosť a služby úhradu od pacienta, v prípade, ak nie sú hradené alebo sú čiastočne hradené z verejného zdravotného poistenia.

2.4 **Poskytovateľ je povinný:**

- poskytovať zdravotnú starostlivosť správne, a teda vykonať všetky zdravotné výkony na správne určenie choroby so zabezpečením včasnej a účinnej liečby s cieľom uzdravenia Pacienta alebo zlepšenia stavu Pacienta pri zohľadnení súčasných poznatkov lekárskej vedy a v súlade so štandardnými postupmi na výkon prevencie, štandardnými diagnostickými postupmi a štandardnými terapeutickými postupmi pri zohľadnení individuálneho stavu pacienta,

- pri zániku Dohody podľa Čl. V bod 5.1 tejto Dohody z dôvodu odstúpenia od tejto Dohody preukázateľne odovzdať zdravotnú dokumentáciu alebo jej rovnopis do siedmich dní od jej vyžiadania novému poskytovateľovi zubno-lekárskej ambulantnej starostlivosti, s ktorým Pacient uzatvoril dohodu o poskytovaní zdravotnej starostlivosti.

2.5 **Pacient je povinný:**

- pravdivo informovať o všetkých skutočnostiach ohľadom jeho zdravotného stavu a o skutočnostiach, ktoré môžu jeho zdravotný stav ovplyvňovať,

- informovať Poskytovateľa o poslednej dohode o poskytovaní zdravotnej starostlivosti uzatvorenej s iným poskytovateľom zubno-lekárskej ambulantnej starostlivosti,

- aktívne spolupracovať pri preventívnych opatreniach, diagnostických výkonoch a liečbe a dodržiavať liečebný režim,

- dodržiavať Poskytovateľom určené termíny a ak tomu nebránia objektívne dôvody oznámiť Poskytovateľovi 24 hodín dopredu nemožnosť dostavenia sa na termín,

- nahlásiť akúkoľvek zmenu uvedených údajov vrátane zmeny svojej zmluvnej zdravotnej poisťovne do 7 dní od dátumu tejto zmeny,

- správať sa ku zdravotníckym pracovníkom Poskytovateľa korektne, neznížiť sa k hrubému alebo nemravnému konaniu,

- uhradiť za zdravotnú starostlivosť poskytnutú podľa bodu 2.3 úhradu podľa cenníka Poskytovateľa.

**Čl. III**

**Cena**

3.1 Cena za poskytnutú zdravotnú starostlivosť a služby je stanovená na základe cenníka Poskytovateľa vypracovaného v zmysle zákonom č. 18/1996 Z. z. o cenách v znení neskorších predpisov.

**Čl. IV**

**Osobitné ustanovenia**

4.1 Zmluvné strany sú povinné zabezpečiť náležitú ochranu a mlčanlivosť o všetkých údajoch, s ktorými pri plnení predmetu Dohody prišli do styku, vrátane osobných údajov, ktoré sú povinné chrániť v zmysle ustanovení zákona č. 18/2018 Z. z. o ochrane osobných údajov a o zmene a doplnení niektorých zákonov (ďalej len „zákon č. 18/2018 Z. z.“) a Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov).

4.2 Zmluvné strany sú oprávnené využiť alebo použiť údaje podľa bodu 4.1 len na taký účel, na aký im boli od druhej Zmluvnej strany poskytnuté a zaväzujú sa ich nevyužiť v rozpore s týmto účelom, a to ani pre vlastné potreby.

4.3 Poskytovateľ povinnosť mlčanlivosti podľa bodov 4.1 a 4.2 neporuší, ak poskytne alebo sprístupni údaje podľa § 24 a § 25 zákona č. 576/2004 Z. z., zákona č. 18/2018 Z. z. a zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.

**Čl. V**

**Zánik Dohody**

5.1 Dohoda zaniká smrťou Pacienta, smrťou alebo zánikom Poskytovateľa alebo po doručení písomného odstúpenia od Dohody podľa § 12 zákona č. 576/2004 Z. z. prvým dňom kalendárneho mesiaca nasledujúceho po kalendárnom mesiaci, v ktorom bolo doručené písomné odstúpenie od Dohody druhej Zmluvnej strane.

5.2 **Zánikom Dohody nie je dotknutá platnosť a účinnosť Čl. IV tejto Dohody, ktorý trvá aj po zániku Dohody.**

**Čl. VI  
Záverečné ustanovenia**

**6.1 Dohoda sa uzatvára na dobu neurčitú.**

6.2 Všetky zmeny, dodatky a prílohy k tejto Dohode sú platné výlučne v písomnej forme a v znení odsúhlasenom a potvrdenom oboma Zmluvnými stranami.

6.3 Ak niektoré z ustanovení tejto Dohody je alebo sa stane neplatným či neúčinným, nedotýka sa to ostatných ustanovení tejto Dohody, ktoré zostávajú platné a účinné. Zmluvné strany sa v tomto prípade zaväzujú dohodou nahradiť neplatné alebo neúčinné ustanovenie novým platným a účinným ustanovením, ktoré najlepšie zodpovedá pôvodne zamýšľanému účelu neplatného alebo neúčinného ustanovenia.

6.4 Právne vzťahy, ktoré Dohoda neupravuje sa budú riadiť ustanoveniami zákona č. 576/2004 Z. z. a všeobecne záväznými právnymi predpismi platnými v Slovenskej republike.

**6.5 Zmluvné strany vyhlasujú, že všetky vzniknuté spory v súvislosti s touto Dohodou budú riešiť mimosúdnou cestou prostredníctvom vzájomných rokovaní a dohôd.** **V prípade, ak sa spor nepodarí vyriešiť mimosúdnou cestou je ktorákoľvek zo Zmluvných strán oprávnená uplatniť svoj nárok na vecne a mieste príslušnom súde Slovenskej republiky.**

6.6 Zmluvné strany prehlasujú, že ustanoveniam Dohody zhodne porozumeli čo do obsahu i rozsahu, tieto vyjadrujú ich slobodnú a vážnu vôľu, čo potvrdzujú svojimi vlastnoručnými podpismi na tejto Dohody.

V............................., dňa........................

................................................... .....................................................

Poskytovateľ Pacient

**Informovanie o spracúvaní osobných údajov Pacienta a jeho právach**

1. Poskytovateľ (ďalej len „Prevádzkovateľ“) oboznámil Pacienta (ďalej len „Dotknutá osoba“) s informáciami o získavaní a spracúvaní osobných údajov podľa čl. 13 Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES a § 19 zákona č. 18/2018 Z. z. o ochrane osobných údajov prostredníctvom dokumentu **Informačná povinnosť o spracúvaní osobných údajov v informačnom systéme Zdravotná dokumentácia (ďalej len „Dokument o informačnej povinnosti“)** dostupnom v zdravotníckom zariadení Prevádzkovateľa ako aj na jeho webovom sídle.
2. Dotknutá osoba svojim podpisom potvrdzuje, že bola v zmysle **Dokumentu o informačnej povinnosti** riadne oboznámená s účelom a právnym základom spracúvania osobných údajov, dobou uchovávania osobných údajov, svojimi právami a príjemcami a kategóriami príjemcov jej osobných údajov.

V............................., dňa........................

...................................................

Dotknutá osoba